Адыгэ усыгъэм и пшыхь
ЦIыхум и гурыгъу-гурыщIэхэр къызэриIуатэ Iэмал нэхъ дахэ дыдэхэм ящыщщ усыгъэр. ГъащIэм и сыт хуэдэ лъэныкъуэри къызэщIеубыдэ абы. Ар зэманым декIуу, къыщыхъу зэхъуэкIыныгъэхэм пэджэжурэ добакъуэ.
ЦIыху гъащIэр апхуэдизу зыгъэщIэращIэ усыгъэм и махуэр щагъэлъэпIащ Къэбэрдей-Балъкъэр къэрал университетым. Пшыхьым кърагъэблэгъат еджапIэ нэхъыщхьэр къэзыуха тхакIуэ, усакIуэ, журналист ныбжьыщIэхэу Мыз Залинэ, Дзэгъащтэ Азэмэт, Щомахуэ Залинэ, Гугъуэт Заремэ, Хьэрэдурэ Аллэ сымэ. Мыбыхэм къызэхуэсахэм псалъэ гуапэкIэ, хъуэхъу дахэкIэ зыхуагъэзащ, я IэдакъэщIэкIхэм къахуеджащ.
Мыз Залинэ къыщыпсалъэм къыхигъэщащ зэманым зэхъуэкIыныгъэфIу къихьа Iэмал псори иджырей студентхэм я пащхьэ хьэзыру зэрилъыр, икIи абы ипкъ иткIэ зыщIрагъэхыну, емыджэу зыкъыпрагъэхыну зэрыемыкIур. КъБКъУ-м зэрыщIэсым ирипагэу, я зэфIэкIхэр иджыпсту щыщIэдзауэ ягъэлъагъуэу, щIэ къызэращIэным яужь иту, фIым хущIэкъуу зэрыщытын хуейри жиIащ.
Пшыхьым иджыри зы щIэщыгъуэ хэлъащ. Абы щытепсэлъыхьащ Шорэ Маринэ и тхылъыщIэ иджыблагъэ дунейм къытехьам.
Маринэ и усэхэм къеджащ 1-2-нэ курсхэм щIэс студентхэр, щIэуэ итхахэм ящыщ езыми утыку кърихьащ
ЗэIущIэм кърихьэлIат Псыхъурей къуажэм дэт школым щIэс, «Сигма» щIэныгъэ конференцым къыхэжаныкIа, усэным гу хуэзыщIахэу Хъуран Лианэрэ Бэрэдж Алинэрэ. Ахэри я усэхэм къеджащ.
Иужьу псалъэ иратащ Кавказ Ищхъэрэм ис лъэпкъхэм я литературэмкIэ кафедрэм и унафэщI, филологие щIэныгъэхэм я доктор, профессор ТIымыжь Хьэмыщэ. Абы жиIащ литературэ еджэ щIэблэ узыншэ дызэриIэм зэрыригушхуэр. АдэкIи я зэфIэкIым хагъахъуэу, я пщIэр, я цIэр яIэту псэуну ехъуэхъуащ псоми.
Пшыхьыр зэхуищIыжащ Хьэмырзэ Азэмэт Шорэ Маринэ и псалъэ дахэхэр зыщIэлъ уэрэдкIэ.
КУРПЫГЪУ Синэ.
